《吴武氏表兄》
宋代·廖行之

我家蒸湘东复东，君尝过我从妪翁。
我时总角君未冠，相与游戏如鸿濛。
无何君作十年别，远指沅水云能穷。
儿时岂识销黯事，聚散过眼回头空。
衡阳以西大酉麓，其间不及马牛风。
向来往往二十载，音问无计随鳞鸿。
吾翁得官夜郎郡，尽室随牒溪山中。
故应喜近栖碧老，岂谓一疾铭幽宫。
箕裘頼有七男子，华萼竞秀阶庭丰。
尔来得得步相访，磊落玉树何玲珑。
固知乃翁已无憾，有子足胜王家戎。
团圞夜话得相属，幸勿别去轻匆匆。
即今山城二月半，李花能白桃能红。
阳和薰蒸著草木，骀荡天冶春融融。
繁华不足悦我上奶，独以文字忻磨砻。
男儿胸中负志业，声价直欲高恒嵩。
立身扬名我辈事，肯逐斥鷃甘蒿蓬。
篇诗殷勤丐领畧，但愧骫骳言非工。

作者简介：廖行之（1137～1189） ，字天民，号省斋，南宋衡州（今湖南省衡阳市）人。孝宗淳熙十一年（1184）进士，调岳州巴陵尉。未数月，以母老归养。告满，改授潭州宁乡主簿，未赴而卒，时淳熙十六年。品行端正，留心经济之学。遗著由其子谦编为《省斋文集》十卷，已佚。